b'\n_START_ARTICLE_\nRadiatorius (elektronika)\n_START_PARAGRAPH_\nRadiatorius (elektronikoje) \xe2\x80\x93 didel\xc4\xaf pavir\xc5\xa1iaus plot\xc4\x85 turinti metalin\xc4\x97 konstrukcija \xc5\xa1ilum\xc4\x85 i\xc5\xa1skirian\xc4\x8diam prietaisui (tranzistoriui, stabilitronui, kompiuterio procesoriui) ir pan. au\xc5\xa1inti. Radiatorius reikalingas, kai paties prietaiso pavir\xc5\xa1iaus plotas pernelyg ma\xc5\xbeas visai \xc5\xa1ilumai i\xc5\xa1sklaidyti._NEWLINE_Radiatorius gaminamas i\xc5\xa1 gerai \xc5\xa1ilum\xc4\x85 praleid\xc5\xbeian\xc4\x8dio metalo (vario arba aliuminio). Varis brangesnis, ta\xc4\x8diau tokie radiatoriai yra geresn\xc4\x97s kokyb\xc4\x97s._NEWLINE_Papras\xc4\x8diausias radiatorius \xe2\x80\x93 tiesiog metalin\xc4\x97 plok\xc5\xa1tel\xc4\x97. Norint padidinti plot\xc4\x85 neu\xc5\xbeimant daug vietos, naudojamas keleto plok\xc5\xa1teli\xc5\xb3 paketas, paliekant tarp j\xc5\xb3 keli\xc5\xb3 milimetr\xc5\xb3 tarpus. Efektyviausiai \xc5\xa1ilum\xc4\x85 i\xc5\xa1sklaido daugelis su prietaiso korpusu sujungt\xc5\xb3 stryp\xc5\xb3 ir adat\xc5\xb3, ta\xc4\x8diau tokius radiatorius sunku pagaminti. Jei \xc5\xa1ilumos i\xc5\xa1skiriama labai daug, metalo \xc5\xa1iluminio laidumo gali nepakakti. Tuomet naudojami \xc5\xa1ilumos vamzdeliai (angl. heat pipe), kuriais \xc5\xa1iluma grei\xc4\x8diau pasiekia tolimesnes radiatoriaus dalis._NEWLINE_Radiatorius gali b\xc5\xabti daug ma\xc5\xbeesnis, jei prietaisas papildomai au\xc5\xa1inamas ventiliatoriumi. Da\xc5\xbenai keli prietaisai au\xc5\xa1inami bendru radiatoriumi, prireikus elektri\xc5\xa1kai juos nuo radiatoriaus izoliuojant \xc5\xbe\xc4\x97ru\xc4\x8dio plok\xc5\xa1tel\xc4\x97mis ar kitais b\xc5\xabdais. Vietoj radiatoriaus gali b\xc5\xabti naudojamas ir i\xc5\xa1orinis prietaiso korpusas ar jo galin\xc4\x97 sienel\xc4\x97, jei \xc5\xa1ios dalys yra metalin\xc4\x97s ir detalei tenkanti \xc4\xaftampa n\xc4\x97ra auk\xc5\xa1ta.'